তথ্যবিবরণী নম্বর : ৪৮২৯

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ২১ অগ্রহায়ণ (৬ ডিসেম্বর) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা :**

পর্তুগালের লিসবনে অনুষ্ঠিতব্য বিশ্ব ডায়াবেটিস কংগ্রেস ২০২২ উপলক্ষ্যে আয়োজিত অনুষ্ঠানে আজ প্রধানমন্ত্রী শেখ হাসিনাকে ‘Global Ambassador For Diabetes’ উপাধিতে ভূষিত করা হয়েছে। প্রধানমন্ত্রীর পক্ষে পর্তুগালে নিযুক্ত বাংলাদেশের রাষ্ট্রদূত এই পুরস্কার গ্রহণ করেছেন।

#

মাইদুল/এনায়েত/মোশারফ/সেলিম/২০২২/২১৪০ ঘণ্টা

তথ্যবিবরণী নম্বর: ৪৮২৮

**কৃষিসেচ মৌসুমে নিরবচ্ছিন্ন জ্বালানি সরবরাহে আন্তঃমন্ত্রণালয় সভা অনুষ্ঠিত**

ঢাকা, ২১ অগ্রহায়ণ (৬ ডিসেম্বর):

কৃষিসেচ মৌসুমে নিরবচ্ছিন্ন জ্বালানি সরবরাহে লক্ষ্যে আজ অনলাইনে আন্তঃমন্ত্রণালয়ের একসভা অনুষ্ঠিত হয়। বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সভাপতিত্বে প্রধান অতিথি হিসেবে উপস্থিত ছিলেন বিদ্যুৎ, জ্বালানি ও খনিজ সম্পদ উপদেষ্টা ড. তৌফিক-ই-ইলাহী চৌধুরী, বীর বিক্রম।

২০২১-২২ অর্থবছরে কৃষিখাতে ১১ লাখ ৫০ হাজার ৮৭৭ মেট্রিকটন জ্বালানি তেল ব্যবহৃত হয়েছে, যা মোট ব্যবহৃত জ্বালানি তেলের ১৬ দশমিক ৬৪ ভাগ। ডিজেল বাফার স্টক, তেল সরবরাহের জন্য ট্যাংক-ওয়াগন বা রেল ট্র্যাক নিশ্চিতকরণ, নৌপথের নাব্যতা সংরক্ষণ, তেল পাচার রোধ ও নৌঘাট সংক্রান্ত রাস্তার সংস্কার নিয়ে আলোচনা করা হয়।

কৃষিসেচ মৌসুম-ডিসেম্বর ২০২২ হতে মে ২০২৩ জ্বালানি তেলের নিরবচ্ছিন্ন সরবরাহ নিশ্চিত করণের লক্ষ্যে এ সভার আয়োজন করা হয়। কৃষিসেচ মৌসুমে দেশের প্রত্যন্ত অঞ্চলে কৃষকগণের নিকট সঠিক সময়ে সরকার নির্ধারিত মূল্যে বর্ধিত পরিমাণ ডিজেল সরবরাহ কার্যক্রম নিবিড়ভাবে মনিটর করার জন্য গত পয়লা ডিসেম্বর থেকে বিপিসি’র চট্টগ্রামস্থ প্রধান কার্যালয়ে কেন্দ্রীয় কন্ট্রোল সেল খোলা হয়েছে। সেচ মৌসুম উত্তীর্ণ না হওয়া পর্যন্ত চট্টগ্রামে ডিজেলের (প্রধান স্থাপনা+ইআরএল) মজুত সার্বক্ষণিকভাবে ১ লাখ ৫০ হাজার মে.টন সংরক্ষণের চেষ্টা অব্যাহত থাকবে। ২০২২-২০২৩ সালের কৃষিসেচ মৌসুমে ডিজেল ১৩ লাখ ৯৭ হাজার ১২৯ মে.টন ও লুব অয়েল ৪৫ হাজার ৯৭১ মে.টন-এর প্রাক্কলিত চাহিদা রয়েছে।

ভার্চুয়াল সভায় উপদেষ্টা ডঃ তৌফিক -ই-ইলাহী চৌধুরী, বীর বিক্রম ও প্রতিমন্ত্রী নসরুল হামিদ সংশ্লিষ্টদের নিরবচ্ছিন্ন জ্বালানি তেল সরবরাহে প্রয়োজনীয় পদক্ষেপ গ্রহণের নির্দেশনা দেন।

ভার্চুয়াল আন্তঃমন্ত্রণালয় সভায় অন্যান্যের মাঝে জ্বালানি ও খনিজ সম্পদ বিভাগের সিনিয়র সচিব মোঃ মাহবুব হোসেন, পিডিবি-এর চেয়ারম্যান মোঃ মাহবুবুর রহমান, আরইবি-এর চেয়ারম্যান মোহাঃ সেলিম উদ্দিন, পেট্রোবাংলার চেয়ারম্যান নাজমুল আহসান, বিআইডাব্লুউটিএ-এর প্রধান প্রকৌশলীসহ বিভিন্ন মন্ত্রণালয়ের প্রতিনিধি এবং বিদ্যুৎ ও জ্বালানি বিভাগের আওতাধীন বিভিন্ন প্রতিষ্ঠানের দপ্তর প্রধানগণ সংযুক্ত ছিলেন।

#

আসলাম/সিরাজ/এনায়েত/সঞ্জীব/মাহমুদ/লিখন/২০২২/১৭৪২ঘণ্টা

তথ্যবিবরণী নম্বর : ৪৮২৭

**টেকসই উন্নয়ন ও জ্বালানি ব্যবস্থার জন্য প্রয়োজন প্রযুক্তিভিত্তিক বিনিয়োগ**

 **-- বিদ্যুৎ প্রতিমন্ত্রী**

ঢাকা, ২১ অগ্রহায়ণ (৬ ডিসেম্বর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, টেকসই উন্নয়ন ও জ্বালানি ব্যবস্থার জন্য প্রয়োজন প্রযুক্তিভিত্তিক বিনিয়োগ। বিনিয়োগের চ্যালেঞ্জ থাকলেও নবায়নযোগ্য জ্বালানি ও ক্লিন এনার্জির প্রসারে শর্তহীন বিনিয়োগ অপরিহার্য। একটি শক্তিশালী জ্বালানি ব্যবস্থা নিশ্চিত করতে সমন্বিত ও সম্মিলিত প্রচেষ্টা অব্যাহত রাখা প্রয়োজন।

প্রতিমন্ত্রী আজ ঢাকার একটি হোটেলে Team Europe Initiative Green Energy Transition আয়োজিত ‘Investing in Green Energy Transition: Partnership Opportunities for Bangladesh and Europe’ শীর্ষক সেমিনারে বক্তব্যকালে এসব কথা বলেন। তিনি বলেন, ক্লিন এনার্জির বিস্তারে সরকার পরিকল্পনা অনুসারে এগুচ্ছে। ২০৩০ সালের মধ্যে ৩০০০ মেগাওয়াট বিদ্যুৎ নবায়নযোগ্য জ্বালানি হতে উৎপাদন করা হবে। বাংলাদেশ এমনিতেই কার্বন ইমিশন কম করে। ২০৩০ সালের মধ্যে ১৫ শতাংশ পর্যন্ত কার্বন ইমিশন কমানোর উদ্যোগ নেয়া হয়েছে। ইউরোপিয়ান ইউনিয়ন ক্লাইমেট চেঞ্জ ও নবায়নযোগ্য জ্বালানির বিস্তারে দায়িত্বশীল অবদান রাখছে। বাংলাদেশের জন্য প্রযুক্তিগত সহায়তা প্রয়োজন।

প্রধান অতিথির বক্তব্যে প্রধানমন্ত্রীর বিদ্যুৎ, জ্বালানি ও খনিজ সম্পদ উপদেষ্টা ড. তৌফিক-ই-ইলাহী চৌধুরী, বীর বিক্রম বলেন, জ্বালানি রূপান্তর কার্যকর করার জন্য সংশ্লিষ্ট এলাকা বা দেশের প্রেক্ষাপটে পরিকল্পনা করা প্রয়োজন। জীবাশ্ম জ্বালানি পরিষ্কার করার প্রযুক্তি থাকা প্রয়োজন। Cop 26 বা Cop 27-এ প্রতিশ্রুত অর্থায়ন সংশ্লিষ্ট দেশে বিনিয়োগ করলে ভালো ফল পাওয়া যাবে। ভাসমান সোলার নিয়েও একসাথে কাজ করার সুযোগ আছে।

অনুষ্ঠানে মূল প্রবন্ধ উপস্থাপন করেন ইউনাইটেড ইন্টারন্যাশনাল ইউনিভার্সিটির অধ্যাপক শাহরিয়ার আহমেদ চৌধুরী। Delegation of The European Union to Bangladesh-এর প্রোগ্রাম ম্যানেজার Chiara VIDUSSI এর সঞ্চালনায় অনুষ্ঠানে অন্যান্যের মাঝে ইউরোপিয়ান ইউনিয়নের রাষ্ট্রদূত Charles Whiteley, সুইডেন এর রাষ্ট্রদূত Alexandra Berg von Linda ও স্রেডার চেয়ারম্যান মুনিরা সুলতানা বক্তব্য রাখেন।

#

আসলাম/পাশা/সিরাজ/এনায়েত/সঞ্জীব/মাহমুদ/সেলিম/২০২২/১৯৪৫ ঘণ্টা

তথ্যবিবরণী নম্বর : ৪৮২৬

**ধর্মীয় সম্প্রীতি সুসংহত করতে সকলকে ঐক্যবদ্ধভাবে কাজ করতে হবে**

* **ধর্ম প্রতিমন্ত্রী**

নেত্রকোণা, ২১ অগ্রহায়ণ (৬ ডিসেম্বর):

ধর্ম প্রতিমন্ত্রী মোঃ ফরিদুল হক খান বলেছেন, ধর্মীয় সম্প্রীতি সুসংহত করতে সমাজের সকল শ্রেণিপেশার মানুষকে নিজ নিজ অবস্থান হতে ঐক্যবদ্ধভাবে কাজ করতে হবে।

প্রতিমন্ত্রী আজ নেত্রকোণা জেলা প্রশাসকের সম্মেলন কক্ষে নেত্রকোণা জেলা প্রশাসন ও ইসলামিক ফাউন্ডেশন এর সহযোগিতায় ধর্মীয় সম্প্রীতি ও সচেতনতাবৃদ্ধিকরণ প্রকল্প, ধর্ম বিষয়ক মন্ত্রণালয়” আয়োজিত ধর্মীয় সম্প্রীতি ও সচেতনতামূলক আন্তঃধর্মীয় সংলাপ অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, আমাদের সংবিধানে সকল ধর্মীয় সম্প্রদায়ের অনুসারীদের স্বাধীনভাবে ধর্মকর্ম পালনের অধিকার নিশ্চিত করা হয়েছে। ধর্ম নিরপেক্ষতাকে সংবিধানের অন্যতম মূলনীতি হিসেবে গ্রহণ করা হয়েছে।

প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমান ১৯৪৭ সালে ধর্মের ভিত্তিতে প্রতিষ্ঠিত পাকিস্তান রাস্ট্রের অসারতা বুঝতে পেরেছিলেন। তাই তিনি সারা জীবন একটি অসাম্প্রদায়িক সুখী সমৃদ্ধ সোনার বাংলা প্রতিষ্ঠার জন্য লড়াই সংগ্রাম করে গেছেন।

প্রতিমন্ত্রী বলেন, অসাম্প্রদায়িক বাংলাদেশ প্রতিষ্ঠার নতুন স্লোগান হচ্ছে ধর্ম যার যার, রাষ্ট্র সবার, উৎসব সবার। তিনি আরো বলেন, বাংলাদেশে সম্প্রীতির পরিবেশ সুদৃঢ় করণে সকল ধর্মের অনুসারীদের কল্যাণে উল্লেখযোগ্য পরিমাণ উন্নয়ন কার্যক্রম বাস্তবায়ন করা হচ্ছে।

জেলা প্রশাসক, নেত্রকোণা অঞ্জনা খান মজলিস এর সভাপতিত্বে অনুষ্ঠিত ধর্মীয় সম্প্রীতি ও সচেতনতামূলক আন্তঃধর্মীয় সংলাপে আরো বক্তৃতা করেন হাবিবা রহমান খান শেফালী এমপি।

#

আনোয়ার/পাশা/সিরাজ/সঞ্জীব/রফিকুল/মাহমুদ/লিখন/২০২২/১৭৪২ঘণ্টা

তথ্যবিবরণী নম্বর : ৪৮২৫

**সরকার বিশৃঙ্খলা করতে দেবে না**

**সারা দেশের মতো সোহরাওয়ার্দী উদ্যানে সমাবেশেও নিরাপত্তা দেবে**

 **--তথ্য ও সম্প্রচার মন্ত্রী**

ঢাকা, ২১ অগ্রহায়ণ (৬ ডিসেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আমাদের সরকার দেশে কাউকে বিশৃঙ্খলা সৃষ্টি করতে দেবে না। আমাদের নেতাকর্মীদেরও কর্তব্য আছে। ১০ ডিসেম্বর কেউ বিশৃঙ্খলা সৃষ্টির অপচেষ্টা চালালে আমাদের নেতাকর্মীরা দেশের মানুষকে সাথে নিয়ে তাদেরকে প্রতিহত করবে। সরকার সারা দেশে তাদের সমাবেশে নিরাপত্তা দিয়েছে, সোহরাওয়ার্দী উদ্যানেও দেবে।’

আজ সচিবালয়ে বিএনপির ঢাকার সমাবেশ নিয়ে সাংবাদিকদের প্রশ্নের জবাবে মন্ত্রী এসব কথা বলেন। মন্ত্রী বলেন, ‘পুলিশের সাথে আলোচনাকালে বিএনপি সোহরাওয়ার্দী উদ্যান চেয়েছিল, বরাদ্দও হয়েছে। কিন্তু তারা এখন রাস্তার বদলে রাস্তায় চেয়ে বেড়াচ্ছে। যে ময়দান থেকে জাতির পিতা বঙ্গবন্ধু স্বাধীনতার ডাক দিয়েছেন, যে ময়দানে পাকিস্তানিরা আত্মসমর্পণ করেছিল, যেখানে তারাও অতীতে অনেক জনসভা করেছে, আমরা তো নিয়মিতভাবেই করি, সেখানে তাদের যেতে এতো অস্বীকৃতি, অনীহা কেন। তারা শুধু রাস্তায় জনসভা করতে চায়, গাড়ি-ঘোড়া ভাঙচুর করতে চায়, জনজীবনে বিপত্তি ঘটাতে চায়।’

ড. হাছান বলেন, ‘সাংবাদিকরা এবং শহরের সাধারণ নাগরিকরা রাস্তায় জনসভার বিরুদ্ধে। কারণ এতে মানুষের ভোগান্তি হয়। সমাবেশের জন্য মাঠের বিকল্প হিসেবে বিএনপি আরেকটা মাঠের কথা বলতে পারে। সোহরাওয়ার্দীতে না চাইলে তারা বাণিজ্য মেলার মাঠ বা আরো বড় বিশ্ব ইজতেমার মাঠ যেখানে ২০ লাখ মানুষ ধরে, না হলে কামরাঙ্গির চরের মাঠেও যেতে পারে। তারা সেটা বলে না, বলে এই রাস্তা না হয় ঐ রাস্তা। মতিঝিলের রাস্তা যেখানে অনেক ব্যাংক, বিমা, ব্যবসা প্রতিষ্ঠান আছে, সেটি কেন তাদের এতো পছন্দ। এটির পেছনেও গভীর ষড়যন্ত্র, দুরভিসন্ধি আছে। প্রকৃতপক্ষে তারা কোনো জনসভা করতে চায় না, এটিকে ইস্যু বানাতে চায় এবং দেশে একটি বিশৃঙ্খল পরিস্থিতি সৃষ্টির চেষ্টায় তারা আছে।’

বিএনপি নেতা ইশরাক এবং রুহুল কবীর রিজভীর গ্রেপ্তারি পরোয়ানা জারি হয়েছে এ বিষয়ে প্রশ্নের জবাবে সম্প্রচার মন্ত্রী বলেন, ‘আগুনসন্ত্রাসীরা তো বিএনপির নেতাকর্মী। আগুনসন্ত্রাস করার জন্য বিএনপির নেতারাই নির্দেশ এবং অর্থ দিয়েছিল। সেসবের অডিও রেকর্ডও আমাদের কাছে আছে। বিএনপি নেতাদের হাতে আগুন এবং মানুষের রক্ত লেগে আছে। আদালত তাদের বিরুদ্ধে গ্রেপ্তারি পরোয়ানা দিয়েছে, এখন পুলিশ ব্যবস্থা গ্রহণ করবে।’

হাছান মাহ্‌মুদ বলেন, ‘টেলিভিশনে যারা বড় গলায় কথা বলছে তাদের হাতে মানুষের রক্ত এবং আগুন। তাদের বিরুদ্ধে মামলা আছে এবং যাদের জামিন আদালত বাতিল করেছে, তাদের বিরুদ্ধে পুলিশ ব্যবস্থা গ্রহণ করবে। এখানে সরকারের কোনো হাত নেই। তবে জনগণ মনে করে শুধু আগুনসন্ত্রাসীদের বিরুদ্ধেই নয়, আগুনসন্ত্রাসের হোতাদের অর্থাৎ তাদেরকে যারা নির্দেশ দিয়েছে, পরিচালনা করেছে এবং অর্থ দিয়েছে, তাদের গ্রেপ্তার করা এবং তাদের বিরুদ্ধে ব্যবস্থা গ্রহণ করা দরকার।’

বিএনপি নেতারা ঘন ঘন কূটনীতিকদের সাথে বৈঠক করছেন এমন প্রসঙ্গে মন্ত্রী হাছান বলেন, ‘এ দেশের মালিক জনগণ। এ দেশে কে ক্ষমতায় থাকবে, কে থাকবে না সেটা জনগণ নির্ধারণ করবে। এখানে কূটনীতিকদের বেশি কথা বলার কোনো সুযোগ নেই। কিন্তু দুঃখজনক হলেও সত্য বিএনপি ক্ষণে ক্ষণে কূটনীতিকদের কাছে ছুটে যায়। তাদেরকে কোলে করে কেউ ক্ষমতায় বসাবে না। এ দেশে কূটনীতিকরা কাউকে ক্ষমতায় বসানোর ক্ষমতা রাখে না। সুতরাং কূটনীতিকদের কাছে বারবার ছুটে গিয়ে বরং তারা নিজেদের দেউলিয়াত্ব প্রমাণ করছে। বিদেশি কূটনীতিকরা যখন আমাদের অভ্যন্তরীণ বিষয়ে কথা বলে, আমি মনে করি তখন সেটি আমাদের স্বাধীনতা সার্বভৌমত্বের ক্ষেত্রে অনেক সময় হস্তক্ষেপ হয়ে দাঁড়ায় যেটি সমীচীন নয়। এজন্য কোনো রাজনীতিবিদের বা কোনো রাজনৈতিক দলের কূটনীতিকদের প্রোভোক করা উচিত নয়।’

**কপ-২৭ প্রত্যাশা ও প্রাপ্তি: ক্লাইমেট চেঞ্জ জার্নালিস্ট ফোরামের সাথে মতবিনিময়**

এর আগে তথ্য ও সম্প্রচার মন্ত্রণালয়ের সভাকক্ষে বাংলাদেশ ক্লাইমেট চেঞ্জ জার্নালিস্ট ফোরামের সাথে কপ-২৭ সম্মেলনে বাংলাদেশের প্রত্যাশা ও প্রাপ্তি বিষয়ে মতবিনিময় করেন মন্ত্রী হাছান মাহ্‌মুদ। ফোরামের সভাপতি কাওসার রহমান, সাধারণ সম্পাদক মোতাহার হোসেন, যুগ্ম সম্পাদক মাসুদ উল হক, সদস্য সাজু রহমান ও হাবিব রহমান সভায় অংশ নেন। পরিবেশ অধিদপ্তরের পরিচালক মির্জা শওকত আলী মূল প্রবন্ধ উপস্থাপন করেন।

পরিবেশবিদ ড. হাছান এসময় বলেন, জলবায়ু পরিবর্তনের অভিঘাত মোকাবিলা করার জন্য আমরা যে বৈশ্বিক চুক্তিতে উপনীত হয়েছি, তা বাস্তবায়নে অগ্রগতি পর্যালোচনা, ভবিষ্যৎ কর্মপরিকল্পনা তৈরি এবং সংশ্লিষ্ট বিষয়গুলো নিয়ে একটা বৈশ্বিক ঐকমত্য তৈরি করার লক্ষ্যেই কপ সম্মেলনগুলো হয়। পরিবেশ পরিবর্তনজনিত ‘লস এন্ড ড্যামেজ’ এর জন্য বিশেষ তহবিল গঠনের দাবি আমাদের বহুদিনের। শেষ পর্যন্ত প্যারিস এগ্রিমেন্টের ৮ নম্বর অনুচ্ছেদে এটিকে স্বীকার করে নেওয়া হলেও কোনো অগ্রগতি হচ্ছিল না। মিশরে কপ-২৭ সম্মেলনে মার্কিন প্রেসিডেন্ট এবং ব্রিটিশ প্রধানমন্ত্রীসহ বিশ্বের প্রায় একশ’ রাষ্ট্রপ্রধান-সরকার প্রধানরা গিয়েছিলেন এবং এবারের অন্যতম অগ্রগতি হলো যে, বিশ্ব সম্প্রদায় ‘লস এন্ড ড্যামেজ’ বিষয়টাকে গুরুত্ব দিয়েছে।

মন্ত্রী জানান, কপ-২৭ সম্মেলনে অনেকেই কার্বন নিঃসরণ কমানোর জন্য আগের চেয়ে বেশি কমিটমেন্ট করেছে। আমাদের সরকারও ২০৪১ সালের মধ্যে মোট জ্বালানির ৪০ শতাংশ নবায়নযোগ্য জ্বালানি অর্থাৎ সোলার, গ্রিনপাওয়ার, জলবিদ্যুৎ ব্যবহারের লক্ষ্য নির্ধারণ করেছে। এসবের জন্য একটা প্রতিযোগিতা তৈরি হয়েছে। এটি খুব ভালো দিক। ভাবনার বিষয় এতোকিছুর পরও বিশ্বের তাপমাত্রা ১৮৮০ সালের তাপমাত্রা থেকে ৩ দশমিক ৩ ডিগ্রি সেলসিয়াস বৃদ্ধির আশঙ্কা রয়েছে, এখন ১ দশমিক ১ ডিগ্রি বেড়েছে। আর তাতেই সার্বিয়া, অস্ট্রেলিয়া, আফ্রিকায় দাবানল, পাকিস্তানে যারা পানির সাথে খুব বেশি পরিচিত নয়, সেখানে বন্যা দেখা যাচ্ছে।

#

আকরাম/পাশা/সিরাজ/সঞ্জীব/রফিকুল/রেজাউল/২০২২/১৮১৫ ঘণ্টা

তথ্যবিবরণী নম্বর :৪৮২৪

**সড়ক পরিবহন ও সেতু মন্ত্রীর সাথে ভারতীয় হাইকমিশনারের সাক্ষাৎ**

ঢাকা, ২১ অগ্রহায়ণ (৬ ডিসেম্বর):

সড়ক পরিবহন ও সেতু মন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদেরের সাথে আজ মন্ত্রণালয়ের অফিস কক্ষে বাংলাদেশে নিযুক্ত ভারতীয় হাইকমিশনার শ্রী প্রণয় ভার্মা সাক্ষাৎ করেন।

সাক্ষাৎকালে ভারতের আর্থিক সহায়তায় বাংলাদেশে চলমান উন্নয়ন প্রকল্পের অগ্রগতি বিষয়ে আলোচনা হয় বলে মন্ত্রী জানান।

#

ওয়ালিদ/পাশা/সিরাজ/সঞ্জীব/রফিকুল/মাহমুদ/লিখন/২০২২/১৭৪২ঘণ্টা

তথ্যবিবরণী নম্বর : ৪৮২৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ২১ অগ্রহায়ণ (৬ ডিসেম্বর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ২২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬০ শতাংশ। এ সময় ৩ হাজার ৬৭০ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৬ হাজার ২১০ জন।

#

কবীর/পাশা/সিরাজ/সঞ্জীব/রফিকুল/মাহমুদ/রেজাউল /২০২২/১৬৪৮ ঘণ্টা

তথ্যবিবরণী নম্বর : ৪৮২২

**বিশ্ব জয় করার শক্তির নাম হচ্ছে মেধা**

 **--টেলিযোগাযোগ মন্ত্রী**

ঢাকা, ২১ অগ্রহায়ণ (৬ ডিসেম্বর):

ডাক ও টেলিযোগাযোগ মন্ত্রী মোস্তাফা জব্বার বলেছেন, বিশ্ব জয় করার শক্তির নাম হচ্ছে মেধা। বাংলাদেশের নতুন প্রজন্মের মেধা আছে এবং তারা উত্তরাধিকার সূত্রে সাহসী। একান্ন বছর আগে বিনা অস্ত্রে পাকিস্তানীদের অস্ত্র কেড়ে নিয়ে যুদ্ধ করেছি- বঙ্গবন্ধুর নেতৃত্বে সাহসকে পুঁজি করে আমরা যুদ্ধ করে স্বাধীনতা এনেছি। ডিজিটাল বাংলাদেশ কর্মসূচির হাত ধরে আমরা উন্নত বাংলাদেশ গড়ার যুদ্ধে সফলতার দ্বার প্রান্তে।

মন্ত্রী গতকাল ঢাকায় সোনারগাঁও হোটেলে ‘বাংলালিংক এনোভেটর্স ৬.০ –এর গ্রান্ড ফিনাল’ উপলক্ষ‌্যে বাংলালিংক আয়োজিত অনুষ্ঠানে প্রধান অতিথির বক্তৃতায় এসব কথা বলেন। অনুষ্ঠানে ডাক ও টেলিযোগাযোগ সচিব মো: খলিলুর রহমান এবং বাংলালিংক এর সিইও এরিক অস উপস্থিত ছিলেন।

মন্ত্রী বলেন, দেশে মোবাইল প্রযুক্তি বিকাশের বৈপ্লবিক পরিবর্তন সূচিত হয়েছে সামনের দিনে ৩জি নেটওয়ার্ক প্রযুক্তির প্রয়োজন হবে না, নেটওয়ার্ক হবে ২জি, ৪জি এবং ৫জি। কথা বলার জন‌্য শুধু ২জি এবং ৪জি প্রযুক্তি প্রয়োজন হবে। তিনি আরো বলেন, ৫জি প্রযুক্তির মহাসড়ক কৃত্রিম বুদ্ধিমত্তা, রোবটিক্স, আইওটি কিংবা ব্লকচেইন প্রযুক্তির জন‌্য প্রয়োজন হবে। মোবাইল অপারেটরসমূহকে স্পেকট্রাম সুবিধা কাজে লাগিয়ে ৫জি প্রযুক্তি সম্প্রসারণে উদ‌্যোগ দ্রুততার সাথে যথাযথভাবে কাজে লাগানোর তিনি আহ্বান জানান।

মন্ত্রী মেধা বিকাশে বাংলালিংকের ভূমিকার প্রশংসা করে বলেন, তরুণদের ক্ষমতায়নের লক্ষ্যে বাংলালিংক-এর বিভিন্ন উদ্যোগ তরুণদেরকে উদ্ভাবনী হতে অনুপ্রাণিত করছে। এই কর্মসূচি থেকে পাওয়া শিক্ষা ও অভিজ্ঞতা কাজে লাগিয়ে তারা নিজেদেরকে ডিজিটাল বাংলাদেশের চ‌্যালেঞ্জ মোকাবিলায় প্রস্তুত করে তুলতে পারবে।

পরে মন্ত্রী প্রতিযোগিতায় বিজয়ীদের মধ‌্যে পুরস্কার বিতরণ করেন।

#

শেফায়েত/অনসূয়া/পরীক্ষিৎ/ডালিয়া/শাম্মী/রবি/মাহমুদা/শামীম/২০২২/১৩০০ ঘণ্টা

তথ্যবিবরণী নম্বর : ৪৮২১

**সরকারের উন্নয়ন কাজ সফলভাবে বাস্তবায়ন করাই হলো দেশপ্রেম**

 **-- শিল্পমন্ত্রী**

ঢাকা, ২১ অগ্রহায়ণ (৬ ডিসেম্বর):

শিল্পমন্ত্রী নূরুল মজিদ মাহমুদ হুমায়ূন বলেছেন, প্রত্যেকের সেবা করার মানসিকতা থাকতে হবে। সহমর্মিতার সাথে দেশের উন্নয়নে নিজেদের মাঝে সেতুবন্ধন গড়ে তুলতে হবে। সরকারের উন্নয়ন কাজ সফলভাবে বাস্তবায়ন করাই হলো সত্যিকারের দেশপ্রেম।

  গতকাল ঢাকার সার্কিট হাউজ রোডে তথ্য ভবন অডিটোরিয়ামে নরসিংদী ফোরাম, ঢাকা আয়োজিত সম্মাননা স্মারক প্রদান ও প্রীতি সম্মেলন অনুষ্ঠানে প্রধান অতিথির বক্তব্যে শিল্পমন্ত্রী এসব কথা বলেন।

  পার্বত্য চট্টগ্রাম বিষয়ক মন্ত্রণালয়ের সচিব মোসাম্মৎ হামিদা বেগমের সভাপতিত্বে অনুষ্ঠানে অন্যান্যের মধ্যে বক্তব্য রাখেন প্রাথমিক ও গণশিক্ষা মন্ত্রণালয়ের সচিব ফরিদ আহাম্মদ, তথ্য অধিদফতরের প্রধান তথ্য অফিসার শাহেনুর মিয়া, অর্থ মন্ত্রণালয়ের অতিরিক্ত সচিব মোঃ মানজারুল মান্নান, শ্রম ও জনশক্তি মন্ত্রণালয়ের যুগ্মসচিব মোর্শেদা আক্তার। অনুষ্ঠানে স্বাগত বক্তব্য রাখেন যুগ্মসচিব মো. আবুল ফজল মীর।

  মন্ত্রী বলেন, তাঁত শিল্পকে আধুনিকীকরণ করা প্রয়োজন। নরসিংদীর মাধবদী ও শেখের চর তাঁত শিল্পের জন্য বিখ্যাত। তিনি বুনন তাঁত শিল্পের ঐতিহ্যকে টিকিয়ে রাখতে সংশ্লিষ্টদের প্রতি আহ্বান জানান।

  সভাপতির বক্তব্যে পার্বত্য চট্টগ্রাম বিষয়ক মন্ত্রণালয়ের সচিব হামিদা বেগম বলেন, পরস্পরের জানা বুঝার মাধ্যমে টেকসই, সামাজিক ও পারস্পরিক যোগাযোগ অব্যাহত রাখা যায়। তিনি বলেন, সামগ্রিক উন্নয়ন ও কল্যাণকর কাজে সকলকে ঐক্যবদ্ধ থাকতে হবে। দেশে-বিদেশে বুনন শিল্পের ঐতিহ্য তুলে ধরতে নরসিংদীতে একটি বুনন শিল্প জাদুঘর-এর প্রয়োজনীয়তা রয়েছে বলে জানান পার্বত্য সচিব। মুক্তিযুদ্ধের স্মৃতি রক্ষার্থে ৭১ এর মুক্তিযুদ্ধে নরসিংদীতে শহিদদের গণকবরগুলো সংরক্ষণ করার জন্য মুক্তিযোদ্ধা মন্ত্রণালয়ের সহযোগিতা প্রত্যাশা করেন তিনি।

  প্রধান তথ্য অফিসার শাহেনুর মিয়া বলেন, ৫ হাজার বছরের পুরনো ঐতিহ্য জনপদ নরসিংদী। শিল্প, সাহিত্য, সংস্কৃতিতে নরসিংদী এগিয়ে রয়েছে। আমাদের দরকার হলো, নিজেদের মধ্যে একতা ও স্বতঃস্ফূর্ততা।

অনুষ্ঠানে ১০ জনকে সম্মাননা স্মারক প্রদান করা হয়। স্মারক পদকপ্রাপ্তরা হলেন- প্রাথমিক ও গণ শিক্ষা মন্ত্রণালয়ের সচিব ফরিদ আহাম্মদ, অর্থ মন্ত্রণালয়ের অতিরিক্ত সচিব মোঃ মানজারুল মান্নান, ঢাকা জেলা প্রশাসক (যুগ্মসচিব) মোঃ শহিদুল ইসলাম, শ্রম ও জনশক্তি মন্ত্রণালয়ের যুগ্মসচিব মোর্শেদা আক্তার, মন্ত্রিপরিষদ বিভাগের উপসচিব জাকির হোসেন, বিদ্যুৎ, জ্বালানী ও খনিজ সম্পদ মন্ত্রণালয়ের উপসচিব এস এম জাকারিয়া, ঢাকা পুলিশ সুপার মুহাম্মদ মিনহাজুল ইসলাম, পুলিশ সুপার এ.কে.এম. এমরান ভূঁইয়া, পুলিশ সুপার মোহাম্মদ ইকবাল হোসাইন, বিপিএম ও পুলিশ সুপার মো. জাহাঙ্গীর আলম।

  পরে মন্ত্রী এক মনোজ্ঞ সাংস্কৃতিক অনুষ্ঠান উপভোগ করেন।

#

 রেজুয়ান/অনসূয়া/পরীক্ষিৎ/ডালিয়া/শাম্মী/রবি/মাহমুদা/শামীম/২০২২/১১০৫ঘণ্টা

তথ্যবিবরণী নম্বর : ৪৮২০

 **‘গ্লোবাল এম্বাসেডর ফর ডায়াবিটিস’ হলেন প্রধানমন্ত্রী শেখ হাসিনা**

ঢাকা, ২১ অগ্রহায়ণ (৬ ডিসেম্বর) :

প্রধানমন্ত্রী শেখ হাসিনাকে প্রথম ‘গ্লোবাল এম্বাসেডর ফর ডায়াবিটিস’ হিসেবে ঘোষণা করেছে আন্তর্জাতিক ডায়াবিটিস ফেডারেশন (আইডিএফ)। গতকাল পর্তুগালের রাজধানী লিসবনে অনুষ্ঠিত বিশ্ব ডায়াবিটিস সম্মেলন-২০২২ এর উদ্বোধন অনুষ্ঠানে প্রধানমন্ত্রীর পক্ষে পর্তুগালে নিযুক্ত বাংলাদেশের রাষ্ট্রদূত তারিক আহসান ফেডারেশনের সভাপতি অধ্যাপক আকতার হোসেন -এর কাছ থেকে সম্মাননা পত্রটি গ্রহণ করেন।

এ উপলক্ষ্যে প্রধানমন্ত্রী শেখ হাসিনার এক ভিডিও বার্তা অনুষ্ঠানে প্রদর্শিত হয়।

ডায়াবিটিস নিয়ে জীবনযাপনকারীদের জীবনমান উন্নয়নে অসামান্য অবদানের স্বীকৃতিস্বরূপ কোনো ব্যক্তিকে ‘গ্লোবাল এম্বাসেডর ফর ডায়াবিটিস’ এর সম্মানসুচক উপাধি প্রদান করা হয়। প্রধানমন্ত্রী শেখ হাসিনা আগামী দুই বছর ‘গ্লোবাল এম্বাসেডর ফর ডায়াবিটিস’ হিসেবে বিশ্বব্যাপী ডায়াবিটিস নিয়ে জীবনযাপনকারী মানুষের মুখপাত্র হিসেবে দায়িত্বপালন করবেন।

অনুষ্ঠানে অন্যান্যের মাঝে পর্তুগালে বাংলাদেশের রাষ্ট্রদূত তারিক আহসান বক্তৃতা করেন। আইডিএফ-এর বিদায়ি প্রেসিডেন্ট অধ্যাপক অ্যান্ড্রু বোল্টন; আইডিএফ-এর অন্যান্য প্রতিনিধি এবং সম্মেলনে অংশগ্রহণকারী সদস্যবৃন্দ বাংলাদেশ থেকে আগত ডাক্তার, স্বাস্থ্যকর্মী এবং পর্তুগালে প্রবাসী বাংলাদেশিগণ এসময় উপস্থিত ছিলেন।

#

অনসূয়া/পরীক্ষিৎ/ডালিয়া/শাম্মী/রবি/মাসুম/২০২২/৯৪৫ ঘণ্টা

তথ্যবিবরণী নম্বর : ৪৮১৯

**ইউনেস্কো-বাংলাদেশ বঙ্গবন্ধু শেখ মুজিবুর রহমান ইন্টারন্যাশনাল**

**প্রাইজ ফর ক্রিয়েটিভ ইকোনমি ২০২৩- এর মনোনয়ন আহ্বান**

ঢাকা, ২১ অগ্রহায়ণ (৬ ডিসেম্বর)

ইউনেস্কো-বাংলাদেশ বঙ্গবন্ধু শেখ মুজিবুর রহমান ইন্টারন্যাশনাল প্রাইজ ফর ক্রিয়েটিভ ইকোনমি ২০২৩- এর জন্য মনোনয়ন আহ্বান করা হয়েছে। এ পুরস্কারের উদ্দেশ্য তরুণ উদ্যোক্তাদের দ্বারা ব্যক্তি, প্রতিষ্ঠান বা বেসরকারি সংস্থা কর্তৃক গৃহীত সৃজনশীল অর্থনীতিতে (সিনেমা/অডিও ভিজ্যুয়াল/মিডিয়া আর্টস/ সংগীত ইত্যাদি) উদ্ভাবনী প্রকল্প ও কর্মসূচিকে স্বীকৃতি প্রদান করা। নূন্যতম ১৬ বছর বয়সী তরুণরা এ পুরস্কারের জন্য আবেদন করতে পারবে।

আগামী ১০ ডিসেম্বর ২০২২ তারিখের (প্যারিস সময় অনুযায়ী মধ্যরাত) মধ্যে ইউনেস্কোর নির্ধারিত ওয়েবসাইটের মাধ্যমে উক্ত মনোনয়ন জমা দিতে হবে দাখিলকৃত প্রস্তাবনাসমূহ একটি উচ্চ পর্যায়ের বাছাই কমিটি কর্তৃক যাচাই-বাছাইয়ের পর চূড়ান্ত মনোনয়নপ্রাপ্ত প্রস্তাব ইউনেস্কোতে প্রেরণ করা হবে। ইউনেস্কো ওয়েবসাইট লিংক: https://www.unesco.org/en/articles/2023-call-nominations-unesco-bangladesh-bangabandhu-sheikh-mujibur-rahman-international-prize.

#

সোহেল/অনসূয়া/পরীক্ষিৎ/ডালিয়া/শাম্মী/রবি/মাসুম/২০২২/১০০০ ঘণ্টা